Sapura Energy akan raih hasil US$975 juta melalui perjanjian kerjasama Tarikh kemaskini: 09/11/2018 KUALA LUMPUR, 9 Nov (Bernama) -- Sapura Energy Bhd (SEB) telah membentuk kerjasama strategik dengan syarikat industri yang disenarai di Austria, OMV Aktiengesellschaft (OMV AG), di mana ia akan mengumpul hasil sehingga US$975 juta (RM4.06 bilion), kata Presiden dan Ketua Pegawai Eksekutif SEB, Tan Sri Shahril Shamsuddin. Di bawah perjanjian yang ditandatangani hari ini, SEB akan menerbitkan saham baru sebanyak 50 peratus daripada modal saham terbitan yang diperbesarkan oleh syarikat yang baru ditubuhkan SEB Upstream Sdn Bhd (SUP) - yang akan memegang seluruh saham dalam Sapura Upstream Sdn Bhd - kepada anak syarikat milik penuh OMV AG, iaitu OMV Exploration & Production GmbH untuk US$625 juta, dan juga menerima US$350 juta dari kumpulan Sapura Upstream sebagai pembayaran balik jumlah yang terhutang oleh SEB dan anak-anak syarikatnya. Shahril berkata, daripada kutipan itu, AS$890 juta akan diperoleh berikutan penyelesaian perjanjian itu, dijangka pada 31 Jan 2019. Ini terdiri daripada hasil daripada langganan saham OMV AG dalam SUP (yang akan dinamakan semula Sapura OMV Upstream Sdn Bhd) bernilai AS$540 juta dan bayaran balik US$350 juta hutang antara syarikat. SEB akan menerima baki bayaran tunai sehingga AS$85 juta dari OMV AG bergantung kepada pencapaian keputusan pelaburan akhir berkenaan dengan blok petroleum di Mexico (Blok 30) dan pada harga Brent sebenar untuk 2019-2022 berbanding purata ramalan harga. Shahril berkata, hasil awal akan digunakan untuk membayar kira-kira AS$720 juta hutang kumpulan SEB. Selebihnya adalah untuk modal kerja (US$160 juta) dan untuk membiayai perbelanjaan yang berkaitan dengan urus niaga tersebut (AS$10 juta). "Kami mula membina buku pesanan kami yang memerlukan lebih banyak modal kerja dan kami ingin mengurangkan hutang kami ke tahap ekuiti daripada 1.6 kali hingga 0.6 kali apabila eksesais itu selesai. "Ini akan memberi kami kunci kira-kira yang sangat kukuh," katanya pada sidang media mengenai kerjasama tersebut di sini, hari ini. Terdahulu, kedua-dua syarikat itu menandatangani perjanjian kerjasama strategik untuk menjadikan Malaysia sebagai hab untuk mengembangkan perniagaan huluan SEB, pada masa ini bernilai AS$1.6 Mexico. bilion di rantau Asia Pasifik dan Shahril menjangka kerjasama itu akan menyumbang kepada pertumbuhan SEB pada masa depan, dengan mengunjurkan syarikat berkenaan akan kembali mencatat untung pada tahun kewangan 2020. berakhir 31 Jan Ia juga akan disokong oleh nilai kontrak dalam tangan yang lebih baik dan peningkatan pengeluaran minyak dan gas, yang dijangka meningkat tiga kali ganda dalam tempoh tiga tahun akan datang daripada 10,000 tong ketika ini.
"Saya pasti kami akan mencatat untung pada 2020," katanya. OMV AG adalah satu daripada syarikat minyak dan gas bersepadu Austria dan satu daripada syarikat perindustrian terbesar yang tersenarai di sana dengan jualan kumpulan berjumlah 20 bilion euro dan lebih 20,000 tenaga kerja. -- BERNAMA